**Joseph Veleno** (s. 13. tammikuuta 2000 Montreal, Quebec, Kanada) on kanadalainen jääkiekkoilija, joka pelaa NHL-seura Detroit Red Wingsissa. Red Wings varasi hänet ensimmäisellä kierroksella 30. pelaajana kesällä 2018. Veleno on pelipaikaltaan keskushyökkääjä.

Joseph Veleno muistetaan parhaiten vuoden 2023 jääkiekon MM-kisoista, jossa hän yritti tahallisesti murtaa Sveitsin Nino Niederreiterin jalan polkaisemalla tätä luistimellaan täydellä voimalla nilkan päälle. IIHF:n kurinpito määräsi tapauksesta Velenolle viiden ottelun pelikiellon. Kanadan joukkueella oli maksimissaan viisi MM-kisaottelua jäljellä turnauksessa, joten Velenon kisamatka päättyi kurinpitopäätökseen.

Ura
---

### Seuraura

Veleno on Lac St-Louis Lionsin kasvatti. Hän oli kaudella 2014–2015 QMAAA:ssa tehoilla 16+36=52 joukkueensa paras syöttäjä Ryan Brushettin jälkeen. Veleno loukkaantui kesken kevään 2015 pudotuspelien, mutta hän kuitenkin puki Lionsin viimeisimpiin otteluihin. Hän edusti kauden aikana myös Québecin joukkuetta Kanadan talvikisoissa.

Saint John Sea Dogs varasi Velenon koko QMJHL:n varaustilaisuuden ensimmäisenä pelaajana kesällä 2015. Samaan aikaan Hockey Canada myönsi hänelle poikkeusluvan siirtyä 15-vuotiaana CHL:ään. Velenoa aiemmin luvan ovat saaneet ainoastaan John Tavares (2005), Aaron Ekblad (2011), Connor McDavid (2012) ja Sean Day (2013), mutta hänestä tuli ensimmäinen poikkeusluvan saanut QMJHL-pelaaja. Velenosta tuli kaudella 2015–2016 näin ollen myös ensimmäinen 2000-luvulla syntynyt pelaaja CHL:ssä. Hänen tulokaskautensa toi 62 runkosarjaottelussa tehot 13+27=40 ja 17 playoff-ottelussa tehot 6+1=7. Kaudella 2016–2017 Veleno pelasi runkosarjassa vain 45 ottelua hänen alkuvuonna 2017 kärsimänsä alavartalovamman vuoksi. Hän voitti kauden päätteeksi QMJHL:n mestaruuden, President’s Cupin. Veleno oli Memorial Cupissa kolmella osumallaan Sea Dogsin paras maalintekijä ja hän jakoi joukkueen sisäisen tehotilaston voiton Thomas Chabotin kanssa lukemalla +4.

Kaudella 2017–2018 Veleno nousi vain 17-vuotiaana Sea Dogsin kapteeniksi. Hän teki siellä 31 ottelussa piste per peli -tahdilla yhtä monta tehopistettä, kunnes joulukuussa 2017 seura kauppasi Velenon Drummondville Voltigeursiin vaihdossa vuosien 2018, 2019 ja 2020 ensimmäisen kierroksen sekä kahteen toisen kierroksen varausvuoroon. Hän teki QMJHL:n runkosarjassa yhteensä tehot 22+57=79, joilla Veleno sijoittui liigan pistepörssissä kymmenenneksi. Pudotuspeleissä hän jakoi tehoilla 5+6=11 Voltigeursin sisäisen pistepörssin voiton Nicolas Beaudinin kanssa ja sisäisen maalipörssin voiton Pavel Koltyginin kanssa. Veleno pelasi kauden aikana myös CHL Top Prospects Gamessa.

Detroit Red Wings varasi Velenon ensimmäisellä kierroksella 30. pelaajana NHL:n varaustilaisuudessa 2018. Hän oli jo joukkueen toinen varaus Filip Zadinan (6. varaus) jälkeen, kun Red Wings sai Velenon varausvuoron Vegas Golden Knightsilta osana helmikuussa 2018 tehtyä pelaajakauppaa. Kaudella 2018–2019 hän oli Drummondville Voltigeursin QMJHL-joukkueen paras pistemies, maalintekijä ja syöttäjä tehoilla 42+62=104, joilla Veleno sijoittui koko liigan pistepörssissä neljänneksi. Hänet valittiin kauden päätteeksi QMJHL:n ensimmäiseen tähdistökentälliseen.

Toukokuussa 2019 Veleno teki kolmivuotisen NHL-tulokassopimuksen Detroit Red Wingsin kanssa. Hän pelasi kauden 2019–2020 kokonaan AHL-joukkue Grand Rapids Griffinsissa, jossa Veleno teki tulokaskautensa aikana 54 runkosarjaottelussa tehot 11+12=23, kunnes koronaviruspandemia päätti AHL-kauden maaliskuussa 2020. Lokakuussa 2020 Red Wings lainasi hänet loppukauden 2020–2021 kattavalla sopimuksella Ruotsin SHL-liigan Malmö Redhawksiin.

Elokuussa 2023 Veleno teki Red Wingsin kanssa yksivuotisen ja 825 000 dollarin arvoisen jatkosopimuksen.

### Maajoukkueura

Veleno pelasi alle 20-vuotiaiden MM-kilpailuissa vuosina 2019 ja 2020, joista jälkimmäisessä turnauksessa hän toimi Kanadan varakapteenina ja voitti maailmanmestaruuden. Veleno pelasi myös alle 18-vuotiaiden MM-kilpailuissa vuonna 2018. Hänet valittiin Tšekkiä vastaan pelatun puolivälieräottelun päätteeksi Kanadan ottelun parhaaksi pelaajaksi.

Veleno pelasi myös alle 18-vuotiaiden Ivan Hlinkan muistoturnauksessa vuosina 2016 ja 2017, joista jälkimmäisessä turnauksessa hän toimi Kanadan kapteenina ja johdatti joukkueen kultaan. Veleno voitti Kanadan sisäisen pistepörssin tehoilla 2+5=7. Vuoden 2016 turnauksessa hän oli joukkueen paras syöttäjä neljällä syöttöpisteellään. Veleno edusti myös Canada Blackin joukkuetta World U-17 Hockey Challengessa vuonna 2015, jolloin hän jakoi tehoilla 1+3=4 joukkueen sisäisen pistepörssin voiton Stelio Mattheosin ja Arnaud Durandeaun kanssa. Vuoden 2016 turnaus Velenolta jäi väliin loukkaantumisen vuoksi.

Pelityyli
---------

*The Sports Forecaster* -sivuston mukaan Veleno on hyvän peliälyn omaava kahden suunnan sentteri ja pelinrakentaja, joka on hyvän kokoinen ja kokonaisvaltainen pelaamaan joka puolella kaukaloa. Hän on käyttökelpoinen kaikissa pelitilanteissa. Velenon tulisi kuitenkin laukoa enemmän sekä lisätä massaa ja voimaa.

Veleno on maininnut lempipelaajakseen Aleksandr Ovetškinin, mutta hän on kuitenkin kertonut ottavansa peliinsä mallia Jonathan Toewsilta.

Muuta
-----

Velenon isoveli Michael-Anthony pelasi jääkiekkoa puolustajana A-junioriksi asti. Veljeksillä on italialaiset sukujuuret.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2014–2015 | Lac St-Louis Lions | QMAAA | 41 | 16 | 36 | 52 | 57 | 12 | 2 | 2 | 4 | 12 |
| 2015–2016 | Saint John Sea Dogs | QMJHL | 62 | 13 | 30 | 43 | 21 | 17 | 6 | 1 | 7 | 8 |
| 2016–2017 | Saint John Sea Dogs | QMJHL | 45 | 13 | 27 | 40 | 18 | 18 | 8 | 3 | 11 | 4 |
|  | Saint John Sea Dogs | M-Cup | – | – | – | – | – | 4 | 3 | 1 | 4 | 2 |
| 2017–2018 | Saint John Sea Dogs | QMJHL | 31 | 6 | 25 | 31 | 26 | – | – | – | – | – |  |  |  |  |  |  | U18 | 4 | 0 | 3 | 3 | 0 |
|  | Drummondville Voltigeurs | QMJHL | 33 | 16 | 32 | 48 | 22 | 10 | 5 | 6 | 11 | 10 |
| 2018–2019 | Drummondville Voltigeurs | QMJHL | 59 | 42 | 62 | 104 | 19 | 16 | 8 | 9 | 17 | 12 | Ykköstähdistö |  |  |  |  |  | JMM | 5 | 0 | 2 | 2 | 0 |
| 2019–2020 | Grand Rapids Griffins | AHL | 54 | 11 | 12 | 23 | 18 | – | – | – | – | – |  |  |  |  |  |  | JMM | 6 | 1 | 5 | 6 | 6 |
| 2020–2021 | Malmö Redhawks | SHL | 46 | 11 | 9 | 20 | 20 | – | – | – | – | – |
|  | Detroit Red Wings | NHL | 5 | 1 | 0 | 1 | 4 | – | – | – | – | – |
|  | Grand Rapids Griffins | AHL | 4 | 1 | 2 | 3 | 4 | – | – | – | – | – |
| 2021–2022 | Detroit Red Wings | NHL | 66 | 8 | 7 | 15 | 22 | – | – | – | – | – |
|  | Grand Rapids Griffins | AHL | 11 | 6 | 4 | 10 | 4 | – | – | – | – | – |
| 2022–2023 | Detroit Red Wings | NHL | 81 | 9 | 11 | 20 | 30 | – | – | – | – | – |  |  |  |  |  |  | MM | 5 | 2 | 3 | 5 | 2 |
| 3 kautta | yhteensä | NHL | 152 | 18 | 18 | 36 | 56 | – | – | – | – | – |
| 3 kautta | yhteensä | AHL | 69 | 18 | 18 | 36 | 26 | – | – | – | – | – |

Lähteet
-------

* Joe Veleno The Internet Hockey Databasessa (englanniksi)
* Joe Veleno Eurohockey-sivustolla (englanniksi)
* Joe Veleno *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Joe Veleno *Elite Prospects*. Everysport Media Group AB.  (englanniksi)
2. ↑  Joe Veleno The Internet Hockey Databasessa (englanniksi)
3. ↑  Elite Prospects - Lac St-Louis Lions *eliteprospects.com*. Everysport Media Group. Viitattu 6.10.2020. (englanniksi)
4. 1 2  Briggins, Jonathan: The story of Veleno’s exceptional-player rookie season *Sportsnet.ca*.  29.4.2016. Rogers Media, Inc. Viitattu 13.12.2018. (englanniksi)
5. ↑  Cowan, Stu: Cowan: Kirkland phenom Joe Veleno shows polish on way to Memorial Cup *montrealgazette.com*.  18.5.2017. Postmedia Network Inc. Viitattu 13.12.2018. (englanniksi)
6. ↑  Elite Prospects - Saint John Sea Dogs *eliteprospects.com*. Everysport Media Group. Viitattu 6.10.2020. (englanniksi)
7. ↑  Saint John Sea Dogs trade Joe Veleno to Drummondville *Sportsnet.ca*.  8.12.2017. Rogers Media, Inc. Viitattu 13.12.2018. (englanniksi)
8. ↑  Elite Prospects - QMJHL Stats 2017-2018 *eliteprospects.com*. Everysport Media Group. Viitattu 6.10.2020. (englanniksi)
9. ↑  Elite Prospects - Drummondville Voltigeurs *eliteprospects.com*. Everysport Media Group. Viitattu 6.10.2020. (englanniksi)
10. ↑  2018 Sherwin-Williams CHL/NHL Top Prospects Game Rosters *sherwin-williamstopprospects.ca*.  13.12.2017. Toronto, ON:  Canadian Hockey League.  Arkistoitu 19.6.2018. Viitattu 13.12.2018. (englanniksi)
11. ↑  Elite Prospects - QMJHL Stats 2018-2019 *eliteprospects.com*. Everysport Media Group. Viitattu 6.10.2020. (englanniksi)
12. ↑  Kujawa, Kyle: Red Wings sign 2018 first-round pick Joe Veleno *nhl.com/redwings*.  1.5.2019. DETROIT:  Detroit Red Wings. Viitattu 6.10.2020. (englanniksi)
13. ↑  Pönniö, Toni: Detroit Red Wings teki ratkaisunsa: Huippulupaus lainalle Ruotsiin! *nhlsuomi.com*.  29.4.2018. Nordic Sport Media. Viitattu 6.10.2020.
14. ↑
15. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 13.12.2018. (englanniksi)
16. ↑  Elite Prospects - Canada U18 *eliteprospects.com*. Everysport Media Group. Viitattu 6.10.2020. (englanniksi)
17. ↑  Elite Prospects - Canada U18 *eliteprospects.com*. Everysport Media Group. Viitattu 6.10.2020. (englanniksi)
18. ↑  Elite Prospects - Canada Black U17 *eliteprospects.com*. Everysport Media Group. Viitattu 6.10.2020. (englanniksi)
19. ↑  Joe Veleno Stats, Profile, Bio, Analysis and More *sportsforecaster.com*. XML Team Solutions, LLC. Viitattu 13.12.2018. (englanniksi)
20. ↑  Michael-Anhony Veleno *Elite Prospects*. Everysport Media Group AB.  (englanniksi)